## La Generalitat convoca ajudes per 11,1 milions d’euros per a inversió en equipament i obres en centres socials

*** Ajuntaments i entitats del tercer sector poden optar a estes subvencions per a millorar les infraestructures que gestionen
* El termini per a accedir a estes ajudes de la Vicepresidència Primera i Conselleria de Servicis Socials s’inicia el 24 de juny i es prolongarà durant vint dies hàbils**

La Vicepresidència Primera i Conselleria de Servicis Socials, Igualtat i Vivenda ha convocat ajudes per a projectes d’inversió en matèria d’equipament i obres de rehabilitació en l’àmbit dels servicis socials amb un pressupost d’11.150.000 euros, la qual cosa suposa un increment de l’11 % respecte a la convocatòria anterior.

Estes subvencions, que publica hui el *Diari Oficial de la Generalitat Valenciana*, estan dotades amb fons propis de la Generalitat i es dirigixen a ajuntaments i entitats socials del tercer sector, amb l’objectiu d’equipar centres i fer obres de rehabilitació i reformes necessàries en els centres que gestionen amb la finalitat d’ajudar en la millora de les infraestructures socials de la Comunitat Valenciana.

La secretària autonòmica del Sistema Sociosanitari, Elena Albalat, ha indicat que “com a novetat, s’han inclòs dos criteris a l’hora de puntuar les actuacions en les línies, el criteri dana i el criteri població”.

Albalat ha precisat, pel que fa al criteri dana, que pretén reforçar “els municipis afectats per la dana o a les entitats socials que també van ser afectades i que necessiten nou equipament o reforma del centre social”.

Respecte al criteri de població, ha remarcat que s’atorgarà “més puntuació als municipis més xicotets per a poder facilitar la reforma de centres ja existents i poder augmentar places en nous centres de dia de majors”.

La secretària autonòmica ha afegit que es tracta “d’una demanda de molts ajuntaments xicotets que estan allunyats de les ciutats i que necessiten que els seus majors estiguen atesos i puguen continuar vivint amb benestar en els seus pobles”.

D’esta manera les subvencions, que es podran sol·licitar des de l’endemà de la publicació en el DOGV, el 24 de juny, i durant els següents 20 dies hàbils, estan estructurades en tres àmbits. D’una banda, ajudes per a equipament de centres en funcionament, que es concediran durant l’anualitat 2025, i d’altra banda, dos línies d’ajudes per a rehabilitació o reforma dels centres, que podran tindre caràcter plurianual i comprendre les anualitats 2025-2026, amb la finalitat de poder executar la inversió en un termini adequat.

Fecha: 23/06/2025